Predkladacia správa

Podpredseda vlády a minister vnútra Slovenskej republiky predkladá na rokovanie vlády Slovenskej republiky návrh na uzavretie „Dohody medzi vládou Slovenskej republiky a vládou Kirgizskej republiky o zrušení vízovej povinnosti pre držiteľov diplomatických pasov“. 

Iniciatívu smerujúcu k uzavretiu predkladaného návrhu dohody ako prvá vyvinula kirgizská strana, ktorá v roku 2009 vypracovala návrh dohody, týkajúci sa zrušenia vízovej povinnosti pre držiteľov diplomatických pasov. Príprava návrh dohody prebiehala korešpondenčnou cestou. 

Predmetom uvedeného návrhu dohody je zrušenie vízovej povinnosti štátnym občanom zmluvných strán, ktorí sú držiteľmi platných diplomatických pasov. Tieto osoby môžu na základe ustanovení uvedenej dohody vstúpiť, vycestovať, prechádzať a zdržiavať sa na území štátu druhej zmluvnej strany po čas nepresahujúci tridsať (30) dní bez víz. 

Z dôvodu, že kirgizská strana potvrdila finálne znenie dohody v poslednom možnom termíne pred plánovanou oficiálnou návštevou prezidenta Slovenskej republiky v Kirgizskej republike a vzhľadom na prejavenie záujmu oboch zmluvných strán podpísať dohodu počas uvedenej návštevy nebolo možné predložiť materiál do medzirezortného pripomienkového konania z časového hľadiska.

Vykonanie obvyklých formálnych úkonov súvisiacich s uzavretím dohody zabezpečí Ministerstvo vnútra Slovenskej republiky v súčinnosti s Ministerstvom zahraničných vecí Slovenskej republiky v súlade s platnými právnymi predpismi.

Predkladaný návrh dohody zodpovedá záujmom zahraničnej politiky Slovenskej republiky. Je vypracovaný v súlade s právnym poriadkom Slovenskej republiky a všeobecnými zásadami medzinárodného práva, ako aj záväzkami Slovenskej republiky, vyplývajúcimi jej z iných medzinárodných dokumentov.   

Predkladaný materiál nemá finančný, ekonomický, environmentálny vplyv ani vplyv na zamestnanosť, podnikateľské prostredie a informatizáciu spoločnosti.